CELEX: 32021D0174
Language: lv
Date: 2021-02-10 00:00:00
Title: Eiropas Centrālās bankas Lēmums (ES) 2021/174 (2021. gada 10. februāris), ar ko groza Lēmumu (ES) 2020/440 par pandēmijas ārkārtas aktīvu iegādes pagaidu programmu (ECB/2021/6)

15.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 50/29
               
            
         EIROPAS CENTRĀLĀS BANKAS LĒMUMS (ES) 2021/174
         (2021. gada 10. februāris),
         ar ko groza Lēmumu (ES) 2020/440 par pandēmijas ārkārtas aktīvu iegādes pagaidu programmu (ECB/2021/6)
         EIROPAS CENTRĀLĀS BANKAS PADOME,
         ņemot vērā Līgumu par Eiropas Savienības darbību un jo īpaši tā 127. panta 2. punkta pirmo ievilkumu,
         ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 12.1. panta otro daļu saistībā ar 3.1. panta pirmo ievilkumu un 18.1. pantu,
         tā kā:
         
                     (1)
                  
                  
                     Ņemot vērā ārkārtējos ekonomiskos un finansiālos apstākļus, kas saistīti ar koronavīrusa izraisītās slimības (Covid-19) izplatīšanos, ECB Padome izveidoja jaunu pandēmijas ārkārtas aktīvu iegādes pagaidu programmu (PĀAIP), kuru regulē Eiropas Centrālās bankas Lēmums (ES) 2020/440 (ECB/2020/17) (1). PĀAIP attiecas uz visām aktīvu kategorijām, kuras ir atbilstošas saskaņā ar Eiropas Centrālās bankas paplašināto aktīvu iegādes programma (AIP), kas ietver otrreizējo tirgu valsts sektora aktīvu iegādes programmu, nodrošināto obligāciju iegādes trešās programmu, ar aktīviem nodrošinātu vērtspapīru iegādes programmu un uzņēmumu sektora aktīvu iegādes programmu.
                  
               
                     (2)
                  
                  
                     Atbilstoši savam uzdevumam nodrošināt cenu stabilitāti ECB Padome 2020. gada 10. decembrī nolēma pārskatīt noteiktus PĀAIP raksturlielumus, lai saglabātu labvēlīgus finansēšanas nosacījumus pandēmijas periodā, tādējādi atbalstot tautsaimniecības atveseļošanos un palīdzot kompensēt pandēmijas lejupvērsto ietekmi uz prognozēto inflācijas tendenci. Proti, ECB Padome nolēma palielināt PĀAIP atsevišķo kopējo apjomu par 500 mljrd. euro (līdz 1 850 mljrd. euro) un pagarināt PĀAIP ietvaros veikto neto iegāžu periodu vismaz līdz 2022. gada marta beigām. Jebkurā gadījumā ECB Padome veiks neto iegādes līdz brīdim, kad tā uzskatīs, ka koronavīrusa kritiskais posms ir beidzies.
                  
               
                     (3)
                  
                  
                     Iegādes PĀAIP ietvaros arī turpmāk tiks veiktas elastīgi atbilstoši tirgus apstākļiem un ar mērķi novērst to, ka finansēšanas nosacījumi kļūst stingrāki, tādējādi neļaujot ierobežot pandēmijas lejupvērsto ietekmi uz prognozēto inflācijas tendenci. Turklāt iegādes, kas veiktas elastīgi laika, aktīvu grupu un jurisdikciju dalījumā, turpinās veicināt raitu monetārās politikas transmisiju. Ja būs iespējams saglabāt labvēlīgus finansēšanas nosacījumus, aktīvu iegāžu plūsmām PĀAIP neto iegāžu periodā nepārsniedzot kopējo apjomu, tas nav jāizmanto pilnībā. Kopējo apjomu iespējams arī pārvērtēt, ja tas nepieciešams labvēlīgu finansēšanas nosacījumu saglabāšanai, lai palīdzētu novērst pandēmijas negatīvā šoka ietekmi uz prognozēto inflācijas tendenci.
                  
               
                     (4)
                  
                  
                     PĀAIP iegāžu perioda pagarinājums atspoguļo pandēmijas ilgstošo ietekmi uz tautsaimniecību un inflāciju. Tas nodrošina pastāvīgu klātbūtni tirgū un noturīgāku ECB monetāro stimulu atbalstu, ņemot vērā arī vakcinēšanas sākšanas sagaidāmo grafiku un speciālistu atjauninātās makroekonomisko iespēju aplēses. Labvēlīgu finansēšanas nosacījumu saglabāšana pandēmijas periodā palīdzēs samazināt nenoteiktību un vairot konfidenci, tādējādi stimulējot iedzīvotāju patēriņu un ieguldījumus uzņēmējdarbībā un, visbeidzot, atbalstot tautsaimniecības atveseļošanos, kā arī palīdzot kompensēt pandēmijas lejupvērsto ietekmi uz prognozēto inflācijas tendenci.
                  
               
                     (5)
                  
                  
                     Visbeidzot, lai izvairītos no finansēšanas nosacījumu nepamatotas pasliktināšanās laikā, kurā visticamāk nebūs beigusies pandēmijas šoka seku novēršana, ECB Padome nolēma, ka PĀAIP ietvaros iegādāto vērtspapīru, kuriem pienācis dzēšanas termiņš, pamatsummas maksājumi tiks atkārtoti ieguldīti vismaz līdz 2023. gada beigām, un saglabāja viedokli, ka jebkurā gadījumā PĀAIP portfelis turpmāk tiks pārvaldīts tā, lai izvairītos no atbilstošas monetārās politikas nostājas traucējumiem.
                  
               
                     (6)
                  
                  
                     ECB Padome uzskata, ka 2020. gada 10. decembrī pieņemto pasākumu klāsts ir vajadzīgs un samērīgs, lai novērstu joprojām smago pandēmijas apstākļu radītos nopietnos riskus cenu stabilitātei, monetārās politikas transmisijas mehānismam un ekonomikas perspektīvai euro zonā. ECB Padome joprojām uzskata, ka PĀAIP kopā ar visiem pārējiem monetārās politikas pasākumiem ir piemērots instruments, lai pandēmijas periodā saglabātu labvēlīgus finansēšanas nosacījumus. Turklāt PĀAIP atkārtota kalibrēšana, balstoties uz iegāžu papildu apjomu, kura izmantošana joprojām ir elastīga, ir efektīvāka nekā alternatīvi monetārās politikas instrumenti, lai nodrošinātu nepieciešamos stimulējošas monetārās politikas pasākumus pašreizējos pandēmijas apstākļos, kurus raksturo liela nenoteiktība. Visbeidzot, ņemot vērā iepriekšējo novērtējumu, ka PĀAIP iegāžu ieguvumi kopumā atsver potenciālās izmaksas, ECB Padome uzskata, ka apvienojumā ar visu 2020. gada 10. decembrī pieņemto monetārās politikas pasākumu klāstu PĀAIP kontekstā veikto aktīvu papildu iegāžu pozitīvā ietekme uz Eiropas Centrālās bankas cenu stabilitātes uzdevuma izpildi nepārprotami atsver jebkādu iespējamo negatīvo ietekmi uz citām tautsaimniecības politikas jomām. ECB Padome joprojām ir gatava vajadzības gadījumā koriģēt visus savus instrumentus, lai nodrošinātu noturīgu inflācijas virzību uz tās mērķi, atbilstoši ECB Padomes apņēmībai ievērot simetriskuma principu.
                  
               
                     (7)
                  
                  
                     Tādēļ attiecīgi jāgroza Eiropas Centrālās bankas Lēmums (ES) 2020/440 (ECB/2020/17),
                  
               IR PIEŅĒMUSI ŠO LĒMUMU.
         
            1. pants
            Grozījumi
            Eiropas Centrālās bankas Lēmumu (ES) 2020/440 (ECB/2020/17) groza šādi:
            
                        1)
                     
                     
                        ar šādu punktu aizstāj 1. panta 1. punktu:
                        
                           “1.   Eurosistēma izveido pandēmijas ārkārtas aktīvu iegādes pagaidu programmu (“PĀAIP”), kas ir atsevišķa iegāžu programma. PĀAIP kopējais apjoms ir 1 850 mljrd. euro. PĀAIP ietvaros iegādāto vērtspapīru, kuriem pienācis dzēšanas termiņš, pamatsummas maksājumus atkārtoti iegulda vismaz līdz 2023. gada beigām, iegādājoties atbilstošus tirgojamus parāda vērtspapīrus. Jebkurā gadījumā PĀAIP portfeli turpmāk pārvalda tā, lai izvairītos no atbilstošas monetārās politikas nostājas traucējumiem.”;
                        
                     
                  
                        2)
                     
                     
                        ar šādu punktu aizstāj 5. panta 3. punktu:
                        
                           “3.   ECB Padome deleģē ECB Valdei tiesības noteikt atbilstošu PĀAIP ikmēneša iegāžu tempu un sastāvu, nepārsniedzot 1 850 mljrd. euro kopējo apjomu. Jo īpaši PĀAIP ietvaros var koriģēt iegāžu sadali, ļaujot mainīt iegāžu plūsmu sadalījumu attiecībā uz to laiku, aktīvu grupām un jurisdikcijām.”
                        
                     
                  
         
            2. pants
            Nobeiguma noteikums
            Šis lēmums stājas spēkā ceturtajā dienā pēc tā publicēšanas Eiropas Savienības Oficiālajā Vēstnesī.
         
         
            Frankfurtē pie Mainas, 2021. gada 10. februārī
            
               
                  ECB prezidente
               
               Christine LAGARDE
            
         
         
            (1)  Eiropas Centrālās bankas Lēmums (ES) 2020/440 (2020. gada 24. marts) par pandēmijas ārkārtas aktīvu iegādes pagaidu programmu (ECB/2020/17) (OV L 91, 25.3.2020., 1. lpp.).